ΤΟ ΜΥΣΤΙΚΟ ΤΗΣ ΚΟΝΤΕΣΣΑΣ ΒΑΛΕΡΑΙΝΑΣ 2ο ΜΕΡΟΣ (ΑΦΗΓΗΣΗ)

**[Επίσκεψη Πάπουζα. Όλη η οικογένεια στη σκηνή. Σύντομη συζήτηση με τον Πάπουζα]**

**ΑΦΗΓΗΤΗΣ 1**: Το θέμα της συζήτησης επικεντρώνεται στο γιατρικό της κοντέσσας. Ο Πάπουζας προσπαθεί να πείσει ότι θέλει ν΄ αγοράσει τη θαυματουργή σκόνη, για να βοηθήσει τον κόσμο και ότι οι προθέσεις του είναι αγνές και φιλάνθρωπες.

**ΑΦ. 2**: Η κοντέσσα ακούει σκεπτική. Η ίδια ξέρει ότι δεν μπορεί να πουλήσει το γιατρικό, να απεμπολήσει τα ιδανικά της. Ο όρκος που τη δένει είναι βαρύς και το μυστικό ανήκει στην οικογένειά της από το 1620.

**ΑΦ.1 :** Εκείνη τη χρονιά ένας καλόγερος Κρητικός κυνηγημένος από τους Τούρκους βρήκε καταφύγιο στη Ζάκυνθο. Η Βαλέραινα του καιρού εκείνου τον περιέθαλψε και ο καλόγερος δείχνοντας την ευγνωμοσύνη του της άφησε τη θαυματουργή συνταγή.

**ΑΦ.2** :Την έδεσε όμως με ιερό όρκο να χαρίζει σ΄ όποιον έχει ανάγκη τη θαυματουργή σκόνη. Πεθαίνοντας εκείνη η Βαλέραινα παρέδωσε το μυστικό στη νύφη της δεσμεύοντάς την με τον ίδιο βαρύ όρκο: " να μην αποκαλύψει, να μην πουλήσει, να μην ωφεληθεί στο ελάχιστο ούτε η ίδια ούτε κανένας από την οικογένειά της από το μυστικό ".

**ΑΦ.1** : Έτσι το μυστικό έφτασε περνώντας από γενιά σε γενιά ως τη δική μας Βαλέραινα, η οποία δεμένη με τον ίδιο ιερό όρκο θα το παραδώσει στη νύφη της την Τασία, λίγο πριν πεθάνει.

**[ Η Βαλέραινα αποχωρεί καθώς τη φωνάζει η Όρσολα, να δώσει τη σκόνη]**

**ΑΦ.2 :** Ένας παλιός όρκος που τους εμποδίζει να εκμεταλλευτούν το γιατρικό και να ξεπεράσουν τα οικονομικά τους προβλήματα; Αυτά είναι άλλου καιρού ιδέες και παραξενιές για τα παιδιά της Βαλέραινας. Ξεπερασμένες ιδέες, ιδανικά που δεν τα σηκώνει η εποχή τους. Η Τασία δεν παραιτείται. Ζητάει από τον Πάπουζα πίστωση χρόνου. Κάτι έχει στο νου της. Δεν μπορεί η Βαλέραινα αλλάξει γνώμη. Θα καταφέρει να την πείσει. " Καλά και τα ιδανικά. Μα για να κρατιούνται χρειάζονται λεφτά. Η ανάγκη κυβερνά τον κόσμο."

**[ Ο Πάπουζας φεύγει. Στη σκηνή μένουν οι υπόλοιποι. Έρχεται η Βαλαίρενα και ο Παυλάκης]**

**ΑΦ.1** : Η Βαλέραινα όμως έχει άλλη γνώμη. Η αληθινή αρχοντιά δεν είναι στα λεφτά. Την έχει ο άνθρωπος μέσα του. Δεν πρόκειται να πατήσει τον όρκο της, δεν θα ατιμάσει την ίδια και την οικογένειά της για τα λεφτά. Βαθιά πικραμένη για τις πιέσεις που της ασκεί η οικογένειά της είναι αποφασισμένη να τηρήσει τον όρκο της, να μείνει πιστή στα ιδανικά της και να μην υποκύψει στην ανάγκη.